Na temelju čl. 20. st. 2. Zakona o predškolskom odgoju i obrazovanju ("Narodne novine" broj 10/97, 107/07 i 94/13), te članka 51. Statuta Grada Drniša ( „Službeni vjesnik Šibensko – kninske županije“ br. 15/09, 4/13, 11/13,14/13 , „Službeni glasnik Grada Drniša“ broj 04/15, 1/18 i 1/19-pročišćeni tekst), Gradsko vijeće Grada Drniša, na svojoj 14. sjednici održanoj dana 26. ožujka 2019. godine, donijelo je

**ODLUKU**

**o načinu ostvarivanja prednosti pri upisu djece u Dječji vrtić Drniš**

Članak 1.

Odlukom o načinu ostvarivanja prednosti pri upisu djece u Dječji vrtić Drniš (u daljnjem tekstu: dječji vrtić) određuje se način upisa djece u dječji vrtić, broj djece, način ostvarivanja prednosti pri upisu.

Članak 2.

Dječji vrtić je javna ustanova koja u okviru djelatnosti predškolskog odgoja i obrazovanja ostvaruje redovite programe njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim osobinama i potrebama djece, njihovim mogućnostima i sposobnostima, te kulturnim, vjerskim i drugim potrebama obitelji.

Članak 3.

U dječjem vrtiću ustrojava se i provodi odgojno - obrazovni rad s djecom raspoređenom u skupine cjelodnevnog, poludnevnog, višednevnog ili kraćeg dnevnog boravka.

Ustroj i provedba odgojno – obrazovnog rada u dječjem vrtiću provodi se na temelju Državno pedagoškog standarda predškolskog odgoja i naobrazbe koji donosi Hrvatski sabor na prijedlog Vlade Republike Hrvatske.

Članak 4.

Pedagoška godina u dječjem vrtiću traje od 01. rujna tekuće godine do 31. kolovoza sljedeće kalendarske godine.

Rad dječjeg vrtića realizira se tijekom cijele godine, osim subota, nedjelja i državnih blagdana.

Radno vrijeme dječjeg vrtića za cjelodnevni program je od 6,30 sati do 15,30 sati, a za poludnevni od 7,30 sati do 13,30 sati.

Članak 5.

Prijava za upis djece u dječji vrtić obavlja se ispunjavanjem Zahtjeva za upis djeteta u program predškolskog odgoja i obrazovanja.

Prijave se obavljaju u drugoj polovini svibnja mjeseca svake godine i naknadnim upisom tijekom pedagoške godine.

Članak 6.

Odluku o prijemu djece u dječji vrtić donosi tijekom lipnja mjeseca Komisija za upis djece koju imenuje Upravno vijeće Dječjeg vrtića Drniš.

Komisija se sastoji od tri člana koji se imenuju iz reda odgojitelja i stručnih suradnika dječjeg vrtića. Mandat članovima Komisije je dvije godine.

Članak 7.

Prednost pri upisu u dječji vrtić ostvaruje:

* dijete koje zajedno s oba roditelja ima prebivalište u Gradu Drnišu
* dijete koje zajedno sa samohranim roditeljem ima prebivalište na području Grada Drniša
* dijete kojem je dodijeljen skrbnik ili je smješten u udomiteljsku obitelj, ovisno o njegovom prebivalištu, ako njegov skrbnik ili udomitelj ima prebivalište na području Grada Drniša.

Članak 8.

Prednost pri upisu u dječji vrtić djeca ostvaruju prema sljedećem redu prvenstva:

a) djeca roditelja žrtava i invalida domovinskog rata,

b) djeca iz obitelji s troje ili više djece

c) djeca zaposlenih roditelja

d) djeca s teškoćama u razvoju

e) djeca iz jednoroditeljske obitelji

f) djeca samohranog roditelja

g) djeca u udomiteljskoj obitelji

h) djeca u godini prije polaska u osnovnu školu

j) djeca roditelja koji primaju doplatak za djecu

Pod djetetom iz st. 1. točke d) ovog članka, smatra se dijete kojem su vrsta i stupanj teškoće utvrđeni sukladno propisima iz područja socijalne skrbi.

Pod djetetom iz čl.7. st.1. podstavka 2. ove Odluke i st.1. točke e) ovog članka smatra se dijete samohranog roditelja i dijete iz jednoroditeljske obitelji.

Članak 9.

Kod ostvarivanja prednosti u smislu čl. 8. ove Odluke, polazi se od sljedećih mjerila:

* kod utvrđivanja broja djece u obitelji, polazi se od ukupnog broja maloljetne djece u odnosnoj obitelji
* pod ukupnim brojem djece u obitelji, smatraju se uzdržavano dijete i sva maloljetna djeca u odnosnoj obitelji
* dijete iz obitelji s troje ili više djece, u okviru iste skupine, ima prednost pred djetetom iz obitelji s manje djece.

Članak 10.

U slučaju kada nakon utvrđivanja prednosti djece iz čl. 7. ove Odluke preostane slobodnih mjesta za upis, prednost pri upisu ostvaruju djeca prema sljedećem redoslijedu:

- dijete iz obitelji s oba roditelja, koje živi zajedno samo s jednim roditeljem i imaju prebivalište na području Grada Drnišu

- dijete koje zajedno s roditeljima nema prebivalište na području Grada Drniša.

U slučaju iz st.1. ovog članka, za utvrđivanje prednosti pri upisu u dječji vrtić primjenju se odredbe čl. 8. i čl. 9. ove Odluke.

Članak 11.

Postupak upisa djece u dječji vrtić, ostvarivanje reda prvenstva pri upisu i druga pitanja u svezi s upisom djece u dječji vrtić, podrobnije se uređuju općim aktom kojeg donosi Upravno vijeće Dječjeg vrtića Drniš.

Članak 12.

Danom stupanja na snagu ove Odluke prestaje važiti Odluka o načinu i ostvarivanju prednosti pri upisu djece u Dječji vrtić Drniš („Službeni glasnik Grada Drniša“ broj 2/18).

Članak 13.

Ova Odluka stupa na snagu osmog dana nakon objave, a objavit će se u „Službenom glasniku Grada Drniša“.

Predsjednik:

Ante Pleadin

KLASA: 601-02/19-20/3

URBROJ: 2182/06-19-01

Drniš, 26. ožujka 2019. godine