Na temelju članka 178. Zakona o održivom gospodarenju otpadom *(„Narodne novine“, broj 94/13 ,73/17 i 14/19),* članka 35. Zakona o lokalnoj i područnoj (regionalnoj) samoupravi *(„Narodne novine“, broj 33/01, 60/01, 106/03, 129/05, 109/07, 125/08, 36/09, 130/11, 144/12, 19/13, 137/15-Ispravak i 123/17),* a u skladu s Odlukom o redoslijedu i dinamici zatvaranja odlagališta *(„Narodne novine“, broj 3/19 i 17/19*) i članka 50. Statuta Grada Drniša *(„Službeni vjesnik Šibensko-kninske županije“, broj 15/09, 4/13, 11/13, 14/13 i „Službeni glasnik Grada Drniša“, broj 4/15, 1/18 i 1/19-pročišćeni tekst),* Gradsko vijeće Grada Drniša na svojoj 14. sjednici održanoj dana 26.03.2019. godine, donijelo je

**O D L U K U**

**o zatvaranju i sanaciji odlagališta neopasnog (komunalnog) otpada**

**„MOSEĆ“ u Drnišu**

Članak 1.

Odlagalište neopasnog komunalnog otpada „MOSEĆ“, koje je smješteno na k.č. br. 423/27 k.o. Drniš kojim upravlja trgovačko društvo „GRADSKA ČISTOĆA DRNIŠ“ d.o.o., Drniš, a na kojem se odlaže mješani komunalni otpad s područja Grada Drniša i Općine Ružić, zatvara se za svako daljnje odlaganje mješanog komunalnog otpada do kraja mjeseca ožujka 2019. godine.

Članak 2.

Sukladno Odluci o redoslijedu i dinamici zatvaranja odlagališta („Narodne novine“, broj 3/19 i 7/19) zabranjeno je bilo kakvo odlaganje komunalnog otpada na odlagalištu „MOSEĆ“ od strane svih pravnih i fizičkih osoba kao i od strane trgovačkog društva „GRADSKA ČISTOĆA DRNIŠ“ d.o.o., Drniš koji je davatelj javne usluge prikupljanja otpada u naseljima na području Grada Drniša i Općine Ružić.

Članak 3.

Sakupljeni miješani komunalni otpad kojeg skupi trgovačko društvo „GRADSKA ČISTOĆA DRNIŠ“ d.o.o., Drniš, nakon zatvaranja odlagališta „MOSEĆ“, zbrinjavat će se dijelom na odlagalištu u Šibeniku kojim gospodari tvrtka „BIKARAC“ d.o.o. iz Šibenika, a dijelom na odlagalištu „Mala Promina“ kojim gospodari tvrtka „ČISTOĆA I ZELENILO“ d.o.o. iz Knina (kad za isto pribave uporabnu dozvolu), na temelju međusobno sklopljenih ugovora.

Članak 4.

Nakon zatvaranja odlagališta „MOSEĆ“ sukladno ovoj Odluci, Grad Drniš će po rješavanju imovinsko-pravnih pitanja nastaviti sa sanacijom predmetnog odlagališta sukladno zakonskim propisima i građevinskoj dozvoli, te će se uz suradnju sa Fondom za zaštitu okoliša i energetsku učinkovitost sufinancirati daljnji tijek sanacije.

Članak 5.

Nadzor nad provođenjem zabrane odlaganja mješanog komunalnog otpada kao i eventualno drugih vrsta otpada osim građevinskog, obavljat će tvrtka „GRADSKA ČISTOĆA DRNIŠ“ d.o.o., Drniš.

Članak 6.

Ovlašćuje se gradonačelnik Grada Drniša za provođenje svih potrebnih radnji kao i donošenje potrebnih akata potrebnih za zatvaranje i sanaciju odlagališta „MOSEĆ“ sukladno zakonu i ovoj Odluci.

Članak 7.

Ova Odluka stupa na snagu prvog dana od dana objave, a objavit će se u „Službenom glasniku Grada Drniša“.

KLASA: 363-01/19-016

URBROJ: 2182/06-01/19-10/1

Drniš, 26. 03.2019.

**GRAD DRNIŠ**

**GRADSKO VIJEĆE**

PREDSJEDNIK:

Ante Pleadin